b'\n_START_ARTICLE_\nAmidiinit\n_START_PARAGRAPH_\nAmidiinit ovat orgaanisia yhdisteit\xc3\xa4, joille tunnusomaisessa funktionaalisessa ryhm\xc3\xa4ss\xc3\xa4 samaan hiiliatomiin on sitoutunut sek\xc3\xa4 amino- ett\xc3\xa4 iminoryhm\xc3\xa4 ja rakenteellisesti niit\xc3\xa4 voidaan pit\xc3\xa4\xc3\xa4 karboksyylihappojen typpianalogeina. Amidiinien rakennetta voidaan kuvata yleisell\xc3\xa4 kaavalla RC(=NR)NR\xe2\x82\x82, miss\xc3\xa4 R voi olla vety tai orgaaninen ryhm\xc3\xa4.\n_START_SECTION_\nValmistus\n_START_PARAGRAPH_\nAmidiinien valmistukseen on useita tapoja. K\xc3\xa4ytettyj\xc3\xa4 ovat muun muassa ammoniakin, ammoniumkloridin tai amiinien reaktio iminoeetterien eli imidaattien kanssa, amiinien ja ketenimiinien reaktio ammoniakin kanssa ja ammoniakin tai amiinien reagoidessa nitriilien kanssa. Amiinit reagoivat nitriilien kanssa ainoastaan, jos nitriiliss\xc3\xa4 on my\xc3\xb6s jokin elektroneja puoleensavet\xc3\xa4v\xc3\xa4 ryhm\xc3\xa4.'